पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर में अप्रैल में कोरोना के 11498 केस आए। इनमें से 8857 मरीजों ने होम आइसोलेशन में रहते हुए कोरोना को हराया। यानि महीनेभर में आए मरीजों में से 80.36% घरों में रहकर ठीक हो गए। यह संभव हो पाया डॉक्टरों की सलाह, सही इलाज और कोरोना प्रोटोकॉल के पालन से।अमृतसर में इस समय 5041 एक्टिव केस हैं। इनमें से 2165 होम आइसोलेशन में हैं। अपनों के बीच रिकवरी जल्दी होती है, इस तथ्य को ध्यान में रखते हुए 65 साल से अधिक उम्र वालों को भी होम आइसोलेशन में रखा जा रहा है।
होम आइसोलेशन में बढ़ता है मरीज का आत्मविश्वास
डॉक्टरों के अनुसार, होम आइसोलेशन में मरीज का आत्मविश्वास बढ़ता है। घर में बेहतर देखभाल हो पाती है। अगर संक्रमित मरीज में लक्षण नहीं हैं तो उसे नियमित रूप से हल्का व्यायाम करना चाहिए। प्राणायाम और योग भी फायदेमंद है। तरल पदार्थ अधिक लेने और ताजे फल खाने से रिकवरी जल्दी होती है। होम आइसोलेशन में लापरवाह नहीं होना चाहिए और परिवार के दूसरे सदस्यों के सीधे संपर्क में नहीं आना चाहिए। कोविड प्रोटोकाल का पालन जरूरी है।
कैसे जीते जंग, जानिए
कोरोना वरियर्स: संक्रमण के बाद ऑक्सीजन लेवल 90 तक गिर जाने से मन घबराने लगा मगर साथियों के हौसला दिलाने से जीत ली जंग
अमृतसर| कहते हैं कि कितनी भी बड़ी मुसीबत हो यदि अपने साथ नहीं छोडें और मुश्किल घड़ी में हौसला बढ़ाते रहें तो कोई भी जंग जीती जा सकती है। कोरोना को मात दे चुके जिले में सेवाकेंद्रों के डीएम संजय आहूजा बताते हैं कि बीमारी के समय हौसला बढ़ाते रहे, जिससे मनोबल नहीं टूटा और अब पूरी तरह से फिट हो चुके हैं। पटियाला स्थित अपने घर गए थे, यहां शरीर में दर्द व फीवर की शिकायत हो गई। अस्पताल में जांच कराई तो कोई बीमारी नहीं निकली। प्लेट्लेट्स कम हो गए थे और कमजोरी लगने लगी। 2 दिन बाद भी राहत नहीं मिली तो कोरोना टेस्ट कराने पर रिपोर्ट पॉजीटिव आ गई। बच्चों को ननिहाल भिजवा दिया। वहीं पत्नी नितिका आहूजा को भी मायके जाने के लिए कहा लेकिन साथ रहने का फैसला किया।
जिसके बाद लगा कि मुश्किल घड़ी में भी कोई तो है जो हौसला बढ़ाने के लिए साथ है। फतेह किट अस्पताल से मिली थी, ऑक्सीमीटर से ऑक्सीजन लेवल चेक किया तो 90 पहुंच गया। ब्लड प्रेशर भी 90 पर पहुंच गया इससे घबराहट होने लगी। इस बीच हेड ऑफिस से जीएम विनेश गौतम ने फोन पर हौसला बढ़ाया। 10 दिनों तक कोरोना से संघर्ष करने के बाद राहत महसूस होने लगी। 14वें दिन टेस्ट कराया तो रिपोर्ट निगेटिव आ गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn